**E L Ő T E R J E S Z T É S**

Kardoskút Község Önkormányzata Képviselő-testületének

2026. február 20. napi rendes (munkaterv szerinti) ülésére

**Száma:** 6. sz. napirendi pont

**Tárgy:** A 2026. évi óvodai felvételi körzethatár megállapítása

**Előterjesztő:** Varga Pál polgármester

**Előterjesztés tartalma:** határozati javaslat

**Szavazás módja:** egyszerű többség

**Az előterjesztés előkészítésében közreműködnek:** Nyitrainé Baranyi Gabriella óvoda igazgató, dr. Barányi Bella kirendeltség-vezető

**Tisztelt Képviselő-testület!**

A települési önkormányzat képviselő-testületének a köznevelési közfeladat-ellátási kötelezettsége teljesítése körében határozatban kell megállapítania az önkormányzat által fenntartott óvoda kötelező felvételt biztosító körzethatárait.

Az óvodai felvételi körzethatárok megváltoztatásáról is – amennyiben szükséges – határozatban kell rendelkeznie a Képviselő-testületnek. A körzethatárokat megállapító vagy megváltoztató döntést tartalmazó határozatot (vagy a jegyzőkönyvi kivonatot), a nemzeti köznevelési törvény végrehajtásáról rendelkező 229/2012. (VIII. 28.) Korm. rendelet 22. § (1) bekezdésében foglaltaknak megfelelően a település jegyzője a döntést követő tizenöt napon belül megküldi a köznevelés információs rendszere (a továbbiakban: KIR) elnevezésű országos, elektronikus nyilvántartási és adatszolgáltatási rendszerbe. Ezzel egyidejűleg, a jegyző köteles megadni Kardoskút Község Önkormányzata tekintetében a következő adatokat:

*a) az önkormányzati hivatal nevét, irányítószámát, a település nevét és a közterület címét,*

*b) a beküldő felelős személy nevét, beosztását, elérhetőségeit.*

A nemzeti köznevelésről szóló 2011. évi CXC. törvény 49. § (3) bekezdése alapján a települési önkormányzat közzéteszi az óvoda felvételi körzetét, valamint az óvoda nyitva tartásának rendjét. Az óvoda köteles felvenni, átvenni azt a gyermeket, aki életvitelszerűen az óvoda körzetében lakik.

Fentiek alapján kérem a tisztelt Képviselő-testületet, hogy az előterjesztést megvitatni, a határozati javaslatot elfogadni szíveskedjen!

Kelt: Kardoskút, 2026. február 16.

Varga Pál s.k.

polgármester

**Határozati javaslat**

Kardoskút Község Önkormányzatának Képviselő-testülete

1. a nemzeti köznevelésről szóló törvény végrehajtásáról rendelkező 229/2012. (VIII. 28.) Korm. rendelet 22. § (1) bekezdésében foglaltaknak megfelelően az óvodai felvételi körzethatárok megállapításáról úgy rendelkezik, hogy Kardoskút Község Önkormányzata fenntartásában lévő Kardoskúti Napköziotthonos Óvoda kötelező felvételt biztosító körzethatára megegyezik a település közigazgatási határával,

2. megbízza a jegyzőt, hogy a jelen határozat 1. pontja szerinti képviselő-testületi döntést, valamint a nemzeti köznevelésről szóló törvény végrehajtásáról rendelkező 229/2012. (VIII. 28.) Korm. rendelet 22. § (2) bekezdésében szereplő adatokat rögzítse a köznevelés információs rendszerében.

**Határidő:** értelemszerűen

**Felelős:** dr. Lipták Péter jegyző