**E L Ő T E R J E S Z T É S**

Kardoskút Község Önkormányzata Képviselő-testületének

2026. február 20. napi rendes (munkaterv szerinti) ülésére

**Száma:** 7. sz. napirendi pont

**Tárgy:** Óvodai beiratkozás rendjéről szóló hirdetmény jóváhagyása

**Előterjesztő:** Varga Pál polgármester

**Előterjesztés tartalma:** határozati javaslat, hirdetmény

**Szavazás módja:** egyszerű többség

**Az előterjesztés előkészítésében közreműködnek:** Nyitrainé Baranyi Gabriella óvoda igazgató

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (1) bekezdése értelmében az óvoda a gyermek hároméves korától a tankötelezettség kezdetéig nevelő intézmény. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Az Nkt. 49. § (1) bekezdése értelmében az óvodai felvétel, átvétel jelentkezés alapján történik.

Az Nkt. 8. § (2) bekezdése szerint a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdés a) pontja alapján az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 20. §-a alapján az óvodai beiratkozásra a tárgyév április 20-a és május 20-a között kerül sor. A fenntartó az óvodai beiratkozás idejéről, az óvodai jogviszony létesítésével összefüggő eljárásról a beiratkozás első határnapját megelőzően legalább harminc nappal közleményt vagy hirdetményt tesz közzé a saját honlapján, valamint közlemény vagy hirdetmény közzétételét kezdeményezi a fenntartásában működő óvoda honlapján, ennek hiányában a helyben szokásos módon.

A fenntartói közlemény, hirdetmény tartalmi elemeit a Rendelet tartalmazza.

A Rendelet 20. § (2) bekezdése alapján a szülő az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat vagy a fenntartó által közzétett közleményben vagy hirdetményben meghatározott időpontban, vagy az óvodalátogatási kötelezettség alól felmentését kérni. A felvételről szóló döntést az óvoda vezetője közli a szülővel.

A jogszabályok alapján a fenntartó dönt az óvodai beiratkozás idejéről és a fentieknek megfelelően hirdetményt tesz közzé.

A beiratkozás napját és a döntés közlésének határidejét (legkésőbb a beiratkozásra kiírt utolsó határnapot követő huszonegyedik munkanap), az óvodavezetővel egyeztettük.

Fentiek alapján kérem a tisztelt Képviselő-testületet, hogy az előterjesztést megvitatni, a határozati javaslatot elfogadni szíveskedjen!

Kelt: Kardoskút, 2026. február 16.

Varga Pál s.k.

polgármester

**Határozati javaslat**

Kardoskút Község Önkormányzatának Képviselő-testülete úgy dönt, hogy

1. a Kardoskúti Napköziotthonos Óvoda 2026/2027-es nevelési évre történő óvodai beiratkozás időpontját 2026. április 23. és 2026. április 24. napján 8.00 óra és 16.30 óra közötti időtartamban határozza meg,
2. jóváhagyja az óvodai beiratkozással kapcsolatos hirdetmény szövegét a határozat 1. sz. melléklete szerinti tartalommal,
3. felkéri a polgármestert, hogy a helyben szokásos módon gondoskodjon az óvodai beiratkozás rendjéről szóló hirdetmény közzétételéről.

**Határidő:** 2026. február 25. a hirdetmény közzétételére

**Felelős:** Varga Pál polgármester