**E L Ő T E R J E S Z T É S**

Kardoskút Község Önkormányzata Képviselő-testületének

2026. február 20. napi rendes (munkaterv szerinti) ülésére

**Száma:** 8. sz. napirendi pont

**Tárgy:** Bölcsődei igényfelmérésről szóló hirdetmény jóváhagyása

**Előterjesztő:** Varga Pál polgármester

**Előterjesztés tartalma:** határozati javaslat, hirdetmény

**Szavazás módja:** egyszerű többség

**Az előterjesztés előkészítésében közreműködnek:** dr. Barányi Bella kirendeltség-vezető

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. § (3a) bekezdése előírja, hogy „Ha a bölcsődei ellátásra az adott településen **legalább öt gyermek tekintetében igény jelentkezik, vagy a település - jogszabályban meghatározottak szerint megállapított - 3 év alatti lakosainak száma meghaladja a 40 főt**, a (3) bekezdés a) pontja alá nem tartozó [10.000 fő feletti települések kötelező bölcsődei ellátása] **települési önkormányzat köteles gondoskodni a gyermekek bölcsődei ellátásáról** a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján. A Gyvt. 42. § (2) bekezdése szerint bölcsődei ellátást biztosíthat a bölcsőde, a mini bölcsőde, a munkahelyi bölcsőde és a családi bölcsőde.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet (a továbbiakban: R.) 34. §-a alapján - ha a települési önkormányzat nem biztosít bölcsődei ellátást, – a Gyvt. 94. § (3a) bekezdésében foglaltak végrehajtása érdekében – a települési önkormányzatnak **igényfelmérési kötelezettsége** van:

a) **minden év március 1-jéig** a helyben szokásos módon felhívást kell közzé tennie arról, hogy a szülő vagy más törvényes képviselő április 15-éig jelezheti a települési önkormányzatnak a bölcsődei ellátás biztosítása iránti igényét, és

b) minden év **március 31**-éig meg kell vizsgálnia, hogy a Központi Statisztikai Hivatal adott év január 1-jei adatai alapján a **település 3 év alatti lakosainak száma meghaladja-e a negyven főt.**

Fentiek alapján kérem a tisztelt Képviselő-testületet, hogy az előterjesztést megvitatni, a határozati javaslatot elfogadni szíveskedjen!

Kelt: Kardoskút, 2026. február 16.

Varga Pál s.k.

polgármester

**Határozati javaslat**

Kardoskút Község Önkormányzatának Képviselő-testülete úgy dönt, hogy

1. jóváhagyja a bölcsődei kötelező igényfelméréssel kapcsolatos hirdetmény szövegét a határozat melléklete szerinti tartalommal,
2. felkéri a polgármestert, hogy a helyben szokásos módon gondoskodjon a bölcsődei kötelező igényfelmérésről szóló hirdetmény közzétételéről,
3. felkéri a polgármestert, hogy a 2026. április 15-i határidőt követő soron következő testületi ülésen tájékoztatást adjon a felmérés eredményéről.

**Határidő:** 2026. március 1. a hirdetmény közzétételére

**Felelős:** Varga Pál polgármester